b'\n_START_ARTICLE_\nBernard Lown\n_START_SECTION_\nBiografija\n_START_PARAGRAPH_\nGim\xc4\x97 Utenoje 1921 m., kaip Boruchas Lacas. Jo t\xc4\x97vas Utenoje tur\xc4\x97jo lentpj\xc5\xabv\xc4\x99. B. Lounas mok\xc4\x97si Utenoje, o 1935 m. su \xc5\xa1eima i\xc5\xa1vyko \xc4\xaf JAV. 1945 m. baig\xc4\x97 Jeilio universiteto medicinos fakultet\xc4\x85. 1945\xe2\x80\x931946 m. dirbo Niuheveno ligonin\xc4\x97s gydytoju. 1947\xe2\x80\x931948 m. Niujorko internatin\xc4\x97s \xc5\xbeyd\xc5\xb3 ligonin\xc4\x97s gydytojas. 1948\xe2\x80\x931950 m. medicinos rezidento pad\xc4\x97j\xc4\x97jas Niujorko Monteflioro ligonin\xc4\x97je. 1950\xe2\x80\x931953 m. kardiologijos mokslinis bendradarbis Peterio Bento Brighamo ligonin\xc4\x97je Bostone. 1955\xe2\x80\x931956 m. medicinos asistentas, vadovavo Samuelio A. Levino kraujagysli\xc5\xb3 tyrimo laboratorijai._NEWLINE_1956\xe2\x80\x931958 m. medicinos jaunesnysis mokslinis bendradarbis, 1958\xe2\x80\x931962 m. mokslinis bendradarbis, 1962\xe2\x80\x931963 vyresnysis mokslinis bendradarbis. 1963\xe2\x80\x931970 m. vadovavo Samuelio A. Levino koronarin\xc4\x97s prie\xc5\xbei\xc5\xabros skyriui. V\xc4\x97liau dirbo Horvaldo universitete asistentu profesoriumi, vadovavo Medicinos departamento visuomen\xc4\x97s sveikatos mitybos mokyklos kraujagysli\xc5\xb3 tyrimo laboratorijai. Dirbo kardiologijos konsultantu Niutono-Velesni ligonin\xc4\x97je Masa\xc4\x8di\xc5\xabsetse, Betho Izraelio ligonin\xc4\x97je Bostone, Vaik\xc5\xb3 ligonin\xc4\x97s medicinos centre Bostone skait\xc4\x97 paskaitas, d\xc4\x97st\xc4\x97 keliolikoje pasaulio universitet\xc5\xb3. 1972 m. apdovanotas R\xc4\x97jaus C. Fi\xc5\xa1erio medaliu, 1978 m. Tekaso \xc5\xa1irdies instituto sidabro medaliu, A. Roso Makintairo aukso medaliu, Ri\xc4\x8dardo ir Hindos Rozentali\xc5\xb3, Amerikos \xc5\xa1irdies asociacijos, 1982 m. medicinos taikos medalionu, 1983 m. Jungtini\xc5\xb3 Taut\xc5\xb3 Organizacijos \xc5\xa1vietimo, mokslo ir kult\xc5\xabros, 1985 m. Gand\xc5\xbeio taikos ir kitais apdovanojimais._NEWLINE_1985 m. kaip vienam i\xc5\xa1 tarptautinio jud\xc4\x97jimo \xe2\x80\x9ePasaulio gydytojai prie\xc5\xa1 branduolin\xc4\xaf kar\xc4\x85\xe2\x80\x9c lyderi\xc5\xb3, paskirta Nobelio premija. \xc5\xa0i pasaulin\xc4\x97 medik\xc5\xb3 federacija, suvienijusi apie 150 000 gydytoj\xc5\xb3 i\xc5\xa1 40 \xc5\xa1ali\xc5\xb3, buvo \xc4\xafkurta \xc5\xbdenevoje 1980 m. Labai energinga organizacijos veikla \xc5\xa0altojo karo s\xc4\x85lygomis suvaidino reik\xc5\xa1ming\xc4\x85 vaidmen\xc4\xaf, kad branduolinio ginklo platinimas b\xc5\xabt\xc5\xb3 u\xc5\xbedraustas. 1985 m. federacijai \xe2\x80\x9ePasaulio gydytojai prie\xc5\xa1 branduolin\xc4\xaf kar\xc4\x85\xe2\x80\x9c paskirt\xc4\x85 Nobelio Taikos premij\xc4\x85 atsi\xc4\x97m\xc4\x97 B. Lounas ir Jevgenijus \xc4\x8cazovas. Nobelio komiteto parei\xc5\xa1kime d\xc4\x97l premijos buvo pasakyta: \xc5\xa0i organizacija atne\xc5\xa1\xc4\x97 \xc5\xbemonijai reik\xc5\xa1ming\xc4\x85 naud\xc4\x85, platindama autoriteting\xc4\x85 informacij\xc4\x85 ir prisid\xc4\x97dama prie to, kad b\xc5\xabt\xc5\xb3 suvoktas branduolinio konflikto katastrofi\xc5\xa1kos pasekm\xc4\x97s._NEWLINE_B. Lounas yra D\xc5\xbeono Hopkinso, Vor\xc4\x8desterio, \xc4\x8carlzo (Praha), Buenos Airi\xc5\xb3, Barselonos, Hirosimos ir kit\xc5\xb3 universitet\xc5\xb3 bei koled\xc5\xbe\xc5\xb3 garb\xc4\x97s daktaras, Naujojo Orleano garb\xc4\x97s pilietis, Amerikos gydytoj\xc5\xb3 asociacijos, Gydytoj\xc5\xb3 socialin\xc4\x97s atsakomyb\xc4\x97s asociacijos \xc4\xafk\xc5\xabr\xc4\x97jas ir jos vadovas (1960\xe2\x80\x931970), JAV - Kinijos gydytoj\xc5\xb3 draugyst\xc4\x97s asociacijos prezidentas (1974\xe2\x80\x931978), buvo JAV\xe2\x80\x93TSRS mokslinio bendradarbiavimo koordinatorius. Brukline veikia jo vardu pavadintas \xc5\xa1irdies kraujagysli\xc5\xb3 centras. Lietuvai atk\xc5\xabrus nepriklausomyb\xc4\x99 du kartus lank\xc4\x97si Lietuvoje.'